Hyvinkään seudulla on jatkuvasti vireillä uusia maa-ainesten ottohankkeita. Vaikuttaa siltä, että melkein kaikki seudun harjut ja kalliot halutaan kauhoa, louhia ja kärrätä pois. Ei voi kuin ihmetellä maanomistajien ja sorafirmojen oman edun tavoittelua.\nRuotsalaisomisteinen NCC Roads Oy haluaa edelleen aloittaa louhinnan Kaukasin Tapionkalliolla asukkaiden yksimielisestä vastustuksesta huolimatta.\nNCC hakee lupaa kallion louhintaan myös Astrakaniin Pillikallion alueelle Hangonväylän varteen. Maanomistaja siellä on Tornator Oy, jonka suurin omistaja on Stora Enso. Vieressä on asutusta ja melko lähellä vedenottamo.\nPentin suvun pääosin omistama Lemminkäinen Infra Oy hakee louhintalupaa Usminkallion-Paalijoen valtakunnallisesti arvokkaaksi todetulle kallioalueelle. Myös Uudenmaan maakuntakaavan mukaan alue sisältää merkittäviä maisemallisia ja luonnontieteellisiä arvoja. Näillä perusteilla hakemus pitäisi olla helppo hylätä.\nKytäjällä on käynnissä useita maa-ainesten ottoja. Parhaillaan ympäristövaikutusten arvioinnissa on Suomen valtion omistaman Destia Oy:n ja irlantilaisomisteisen Rudus Oy:n jatkohanke Jukolan kallioalueella ja siihen liittyvä Morenia Oy:n louhos Haratassa.\nYksi tuoreimpia hankkeita on Morenian hanke kaivaa soraa Erkylän hiihtomajan ja pohjoisen kehätien väliseltä alueelta kehätien nykyisen pysäköintialueen vierestä.\nAlue on erittäin suosittu virkistysalue ja merkittävä pohjaveden ottoalue. Siten se sopii äärimmäisen huonosti soranottoon. Vaikka kyse olisi 3-5 hehtaarista, riittää sekin pilaamaan koko alueen luonteen.\nLopullisena tavoitteena saattaa hyvinkin olla kaivaa tyhjäksi koko Erkylän lukkojen alue Rauhannummen hautausmaan kupeesta nykyisiltä Ventoniemen ja Ruduksen sorakuopilta aina pohjoiselle kehätielle ja lentokentälle asti.\nAlueelle suunniteltiin aiemmin lähinnä moottoriurheilutoimintoja, mutta yrittäjä ei saanut Hausjärven kunnalta vaadittavia lupia. Mopoilla alueella jo ajellaankin, kaikille ei viereinen moottoriurheilukeskus näytä riittävän.\nMorenia Oy on metsähallituksen – valtion liikelaitoksen – tytäryhtiö. Eduskunta asettaa metsähallitukselle vuosittain tulostavoitteen. Niinpä sen liikevoitto oli viime vuonna 109 miljoonaa euroa, peräti 32 prosenttia liikevaihdosta. Siinä pitää aika paljon metsää kaataa ja soraa kaivaa, jotta tuollaisiin voittoihin yltää.\nKäytännössä metsähallituksen toimintaa ei valvo kukaan. Se saa mielin määrin kaataa vanhaa metsää, joka ansaitsisi tulla suojelluksi. Ja näköjään sen intresseissä on myös hävittää hyvinkääläisten virkistysalue.\nOn mahdollista, että hanke kaatuu Hausjärven ympäristölautakunnassa, jos se sinne asti päätyy. Tosin kovin hyvää ei lupaa se, että lautakunta sivuutti Ilkka Brotheruksen johdolla asukkaiden vastustuksen Ryttylän Kirkkomäen soranotossa.\nMahdollista on myös, että päätöksestä valitetaan ja lopullisen ratkaisun tekee oikeuslaitos. Valitettavasti vain nykyinen maa-aineslaki on tulkinnallinen. Toki sekin mahdollistaa maa-ainesten oton kieltämisen, jos esimerkiksi kaunis maisemakuva turmeltuu.\nMutta ehdottomasti olisi saatava laki, jolla selkeästi rajoitetaan soranottoa ja kallioiden louhintaa. Sitä ei tulisi sallia ainakaan kilometrin säteellä asutuksesta. Toisaalta häiriöt kyllä ulottuvat monenkin kilometrin päähän.\nOnko ylipäänsä oikein, että jokin yksityinen taho voi hävittää harjuja, kallioita ja soita, joiden syntyyn maanomistajalla ei ole mitään osuutta ? Eikö yhteisten luonnonvarojemme tulisi olla yhteiskunnan tiukassa valvonnassa ja suojeluksessa ?\nHyvinkään ympäristönsuojeluyhdistys on asiantuntevasti ja kiitettävästi ottanut kantaa uusiin hankkeisiin. Toivottavasti sitä kuunnellaan.\nHyvinkään seudulle ei pitäisi myöntää enää uusia maa-ainesten ottolupia. Nykyiset riittävät tämän alueen panokseksi pääkaupunkiseudun rakentamiseen.\nVanhojen sorakuoppien ja louhosten osalta on valitettavaa, että Hyvinkään ympäristölautakunta on myöntänyt niille pitkät päivittäiset toiminta-ajat, jopa kello 6-22. Asukkaiden kannalta häiriö olisi paljon kohtuullisempi, jos tälläkin alalla tehtäisiin normaalia kahdeksan tunnin päivätyötä.\nEi mitenkään kohtuuton vaatimus.\nKirjoittaja on hyvinkääläinen kaupunginvaltuutettu (vas.).


Ruokaniksi - Pirkka\nÄlä heitä koskaan leipää roskikseen. Kerää leipäviipaleet avonaiseen paperipussiin ja ripusta pussi keittiön seinälle. Siinä ne kuivuvat homehtumatta. Laita joku päivä "leipäressua". Pannulle voita, lisää kuivat leivät, käännä, lisää vähän maitoa tai jos sattuu olemaan munia niin lisää munamaitoa. Kansi päälle vähäksi aikaa.


Vitutusketju | Sivu 2113 | Jatkoajan keskustelupalsta\nFirst Edellinen 2113 of 2172\n25.07.2019 klo 20.10\nEhkä hieman vitutti huomata tänään kauppakäynnin yhteydessä että Kela-kortti oli sitten mennyt jotenkin putoamaan sieltä. Entistä vittumaisemman tästä tekee se, että yleensä mä tarkistan aina lähes heti kassojen jälkeen että kaikki kortit ovat tallessa mutta eilen kun maksoin kolikoilla niin en nähnyt tarpeelliseksi tsekata. Lyön vetoa että se putosi nimenomaan eilen jonnekin keskelle Kamppia. Mukavaa.\n25.07.2019 klo 20.19\nEikö ne ennen maksanu kympin nuo Mäkin juustohampurilaiset? Vai oliko se muka femma?\nKymppihän riittää! - taisi olla slogan joskus markka-aikaan...\n25.07.2019 klo 21.05\nNetti ei toimi...häiriötä korjattu kuudesta lähtien mutta ei. No... Telia hoitaa. Onneksi alkaa liiga ja Telia hoitaa senkin kuin unelma... Eiku.\n25.07.2019 klo 21.14\nKaivurit liikkeellä ilmeisesti. Kaivelisivat nyt oikein innolla ennenkuin kiekko putoaa jäähän.\n25.07.2019 klo 21.31\nMitä vittua? Kävin mäkissä ja juustohamppari maksoi 1,1 euroa euron sijaan. Mihin tämä maailma on vittu menossa? Mihin euron juustot ovat hävinneet? Aina sai tasasetelillä maksaa, kun otti 20 juustoa. Nyt pitää jotain kolikoita kaivaa ojasta. Nyt vituttaa.\nKävin itseasiassa maanantaina kaistalta hakemassa 5 juustoa. En ihan hetkeen ollut käynyt ja kysyin tilausta pyydettäessä, että onko vielä euron juustoja. Niitähän sanottiin olevan.\nTämän johtuu siitä, että Mäkkärillä on huhtikuun alussa alkanut parin kuukauden kokeilu jossa tietyissä ravintoloissa euron juusto maksaa 1,10 euroa.\nTässä lista joka silloin julkaistiin:\nRyhänen antaa IS:lle tiedot ravintoloista, joissa on kokeilut ovat käynnissä.\nJuustohampurilainen 1,10 €\n1. Helsinki Pitäjänmäki\n4. Vantaa Tuupakka\n5. Helsinki Kivikko\n6. Espoo Lommila\n7. Kuopio Tehdaskatu\n8. Kuopio Keskusta\nJuustohampurilainen 1,10 € ja Tuplajuusto 2,20 €\n1. Vantaa Vaarala\n4. Vantaa Kaivoksela\n5. Tampere Lielahti\n7. Mikkeli Graani\n8. Jyväskylä Jyväskeskus\n25.07.2019 klo 21.40\nKävin tuolla Lielahdella. Eli tyttö kusetti, kun sanoi, että euron on. No eipä haittaa. Hyviä olivat. Vartavasten tehtyjäkin odotuksesta päätellen. Taittui matka ja taantui nälkä. matkalaisen. seuraavaks riksuun, kun ei listalla. Suattaapi selevitä halavemmalla. Kiitos listauksesta.\n25.07.2019 klo 22.10\nEräs henkilö, joka valittaa, ettei ole rahaa ruokaan tai mihinkään muuhunkaan. Noh, sitten kuitenkin löytyy aina rahat röökiin, jota meneekin sitten iloisesti 1-2 askia päivässä, eli keskimäärin varmaan noin 10€/päivä, ja 300€/kk.\nJepsjeps, eiköhän tuo kerro kaiken olennaisen.\nReactions: raju ja Tadu\n25.07.2019 klo 22.12\nHeh, näistä markkapurilaisista tuli mieleen lukioaikainen saunailta Kouvostoliitossa. Perus lauantai, +10 kaveria, saunaa ja kaljahommia. Kuningasideana jonkun vanhempien kämpiltä lähti iskuryhmä hakemaan vähän hiukopalaa Kouvolan keskustasta pelkissä pyyhkeissä, kuskia lukuunottamatta.\nKiesi rantautui Kouvolan kävelykatu Manskin eteläpäätyyn ja rytmiryhmä tärähti paikallisen Hesburgerin luukkujonoon. Hesessä oli tuolloin lyhyt erikoistarjous, jolla joku minimegapurilainen tjsp. oli irrotettavissa kai suunnileen kolmella markalla, kun se normaalisti kustansi kai ~25 markkaa. Olisiko ollut joku uuden bursan lanseeraus? Hinnat ovat suuntaa-antavi, mutta ymmärtänette idean.\nJonoon osuivat sattumalta edelle kouvolalaispoikabändin, 7. Taivaan, (ei vittu kelatkaa, niillä oli aikanaan fanipuhelin, johon vastailivat. Natsikultaa! Taidettiin sinne mekin joskus baarista jotain vittuilumokelluksia soittaa.) kundit joille kaverini kertoi avuliaasti tästä tarjouksesta.\n"Mitä vittua, me otetaan ainakin 75 niitä!" geelitukat innostuivat ja teinarit alkoivat löydä purilaisia isoihin paperipusseihin. Ikävä kyllä edullinen tarjousaika oli loppunut ja lopulta pussit työnnettiin jampoille "Tää tekee sit 1900 markkaa"-toteamuksen kera. Helvetinmoinen haloo nousi, kun rahaa hittibändillä oli yhteensä vain muutamia satasia ja kortilla ei ollut katetta. Pieni käsirysykin meinasi saada alkunsa, kun hiippailtiin räkättäen kohti autoa. Iltapalakin taidettiin sitten lopulta hakea Nipan grilliltä. Good times.\nReactions: 1stApril, Partakus, KaljaVeikko ja 2 muuta\n25.07.2019 klo 23.25\nLinja-autossa on takanani neljän miehen porukka joilla on tulossa ihan vitun hauska viikonloppu. Viina on ihan vitusti, vittua on tarjolla ihan vitusti, paikka on ihan vitun hieno... että kivaa on tulossa. Minua ei vaan kiinnostaa siis ihan vitusti mutta en voi vaan olla kuulematta. Enkä sitä röhönaurua joka tulee kaiken päälle...\n25.07.2019 klo 23.47\nMitäs noista välität. Bussissa on tunnelmaa jne. Meet miehesi luokse ja olet nainen, jos kerran sellainen kaiketi olet.\n25.07.2019 klo 23.53\nMitäs noista välität.\nMinusta on vain rasittavaa kuunnella kova äänistä uhoamista, naisten halveeraamista, kaiken kehumista ja jatkuvaa räkäistä naurua kun vain haluaisin matkata rauhassa kotiin. Kyllä se ottaa edelleen pannuun...\nMeet miehesi luokse ja olet nainen, jos kerran sellainen kaiketi olet.\nSen teen ja kyllä saat uskoa että olen nainen... Teen parhaani.\n25.07.2019 klo 23.57\nMinusta on vain rasittavaa kuunnella kova äänistä uhoamista, naisten halveeraamista, kaiken kehumista ja jatkuvaa räkäistä naurua kun vain haluaisin matkata rauhassa kotiin.\nMItä siis heistä välität. Pistä "jauhot" suuhun. Sulla luulisi kykyjä moiseen olevan palstan perusteella. Ja ansaitsisivat sen kyllä. Ole itsesi..\n26.07.2019 klo 01.37\nseuraavaks riksuun, kun ei listalla. Suattaapi selevitä halavemmalla. Kiitos listauksesta.\nMikäli Riihimäkeä tarkoitat selviät varmasti halvemmalla, mäkkäri lopetettiin noin 3 vuotta sitten...\n26.07.2019 klo 08.31\nSe oli kyllä hyvä slogan, koska itselleni tuli kanssa välittömästi mieleen tuosta FASlapsen viestistä. Mainoksessa taisi joku resupetteri (ei kolmella t:llä) kaivaa sohvatyynyjen alusia yms. ruokarahaa löytääkseen ja kolikolla selvisi. Melkoinen deflaatio kävi kympin juustolle, kun muuttui 6,60 markan (tai siis euron) juustoksi.\nIhme räggäreitä olleet @cottonmouth tovereineen, mutta jäin tuota keissiä kummastelemaan että eikö siellä hesellä sitten tarjousta ollutkaan, vai oliko ainoastaan 1/asiakas -tyylinen etuhinta? Olisi kannattanut olla bändillä 0700 -alkuinen fanipuhelin niin semmoisella olisi äkkiä hampurilaisvelat kuitattu.\n26.07.2019 klo 08.36\nKiva että sielläkin sellanen ollut. Eipä ollu silloin kun minä siellä olin. Aseman grilli oli kyllä ihan huippu. Liekkö enään sitäkään.\n26.07.2019 klo 08.45\nIhme räggäreitä olleet @cottonmouth tovereineen, mutta jäin tuota keissiä kummastelemaan että eikö siellä hesellä sitten tarjousta ollutkaan, vai oliko ainoastaan 1/asiakas -tyylinen etuhinta?\nJoo, tuo jäikin mainitsematta eli tarjousaika oli siis loppunut.\n26.07.2019 klo 17.05\nTästä saa varmaan virtuaalilynkkauksen, mutta kyllä tämä kuumuus vituttaa kun siitä sai taas 8 tuntia nauttia analyysilabrassa. Muutenkin muuttunut elämä niin tervehenkiseksi ettei helteillä oikein mitään tee, kun auringonpalvontaa ei ole tullut koskaan harrastettua ja terassillakin kävin vasta vappuna viimeksi. Pentuna näitä kelejä tuli hyödynnettyä puljaamalla järvissä täyspäiväisesti, mutta eipä sitäkään jaksa missään kaupungin yleisellä rannalla vaikka olisi vapaatakin.\n26.07.2019 klo 18.23\nTiedättekö sen lempeän tunteen silmässä, ku ootte uimassa ja polskimassa ja sukeltelemassa. Altaasta noustuanne ette nää toisella silmällä mitään ja alatte runkata linssiä paikalleen ja ette meinaa sitä millään löytää ja jatkatte ja jatkatte. No hih! Linssihän olikin pudonnut veteen ja ootte tökkiny sillä ebolasormellanne silmän melkein verille ja puhki ja nyt kirvelee ja sattuu.\nNyt sulla on lihansyöjä bakteeri silmässä. Ja ebola.\nJoskus kyllä tullut sellaisista kuraojissa kalastettua, että välillä miettii minkä kupan sieltä haisevasta liejusta sai. Eli tavallaan ymmärrän tunteesi!\n26.07.2019 klo 18.44\nEbola on kyllä sana, mitä en ole kuullut pitkään aikaan. Kun olin vielä yläasteella, niin varmaan joka päivä oli tuosta uutista. Joka päivä toitotettiin siitä, kuinka me kaikki kuollaan ebolan takia. No ei ainakaan vielä näin ole käynyt.\nKyllä, myös minä muistan yläasteaikojen ebolajutut hyvin. Siitä oli paljon uutisia mediassa ja totta kai (muka)hauskoina oppilaina naureskelimme YouTubesta löytyneille ebolavideoille, jotka oltiin tehty vitsillä ja ne olivat jonkin sortin biisejä. Jännittäviä aikoja, jännittäviä aikoja.\n26.07.2019 klo 20.21\nEi kai silloin mitään Youtubeja vielä ollut, kun isoisä ebolan hankki. Richard Prestonin Tappajavirus-kirja oli ja se oli kova.\n26.07.2019 klo 20.39\nTiedättekö sen lempeän tunteen silmässä, ku ootte uimassa ja polskimassa ja sukeltelemassa. Altaasta noustuanne ette nää toisella silmällä mitään ja alatte runkata\nTuohon asti pystyin samaistumaan. Petyin kun kyse olikin jostain piilarihommasta.\nReactions: Breeze Harbour ja Uimalakki\n26.07.2019 klo 20.49\nJoo kyllä niille tuli naurettua. Toinen juttu, mitä ihan ei silloin vielä tajunnut oli tämä Krimin valtaus. Jotkut mietti varmaan, että nyt tulee kolmas maailmansota ja me kaikki kuollaan.\n26.07.2019 klo 20.52\nMuistan lisäksi hyvin sen, kun Clash Royale julkaistiin ja kaikki oppilaat pelasivat sitä koulussa hullun lailla. Olisin itsekin halunnut kokeilla sitä, mutta pelin julkaisuaikaan puhelimena oli meikällä Nokia Lumia, jolle ei saanut ladattua sitä. Nykyisin mobiilipelit eivät herätä osaltani enää kiinnostusta.\n26.07.2019 klo 20.55\nClash Royale oli kova myös meillä. Lisäksi Flappy Bird ja Geometry Dash olivat kovassa huudossa.


Rentoa tokoilua :) | Lean lauma\nRentoa tokoilua :)\nPosted on 15 lokakuun, 2013 by leanissinen\nSunnuntaina osallistuttiin Kinkun kanssa Suomen Sveitsinpaimenkoirien tokokokeeseen tampereella.\nTuomari oli Ossi Harjula.\nPaikkamakuu 8. Kina oli noussut istumaan n. 20sek ennen ajan päättymistä. Ilmeisemmin tassuja oli palellut kun oli nostellut niitä.. Ikinä tehnyt tuollaista, mutta ihan huikeat pisteet saatiin silti paikkamakuusta.\nSeuraaminen 8. Seuraaminen sujui muuten hyvin, kontakti oli kiva mutta perusasennot olivat vähän hitaita ja jäi monessa kohtaa vähän vinkkeliin. Yhdessä täyskäännöksessä ainakin jäi laahaamaan.\nLiikkeestä maahanmeno 8,5. Asetteli taas tassujaan maahan. Pitäisköhän treenata nopeammaksi? ; )\nLuoksetulo 8,5. Pelästyi reppana lepattavaa kehänauhaa. Muuten ihan ok toppi Kinaksi.\nNouto 10. Jes, kerrankin tämä meni niinkuin Kina osaa sen. Palautus suoraan sivulle. : ) Treenistä on ollut hyötyä. Lähti kapulalle kivalla asenteella eikä yhtään paineessa.\nKaukot 10. Teki ekan istumisen kertakäskystä. Huippua! Vaihdot Kinaksi erittäin hyvät. Ripeämmin se ei niitä koetilanteessa tee.\nHyppy 10. Hyppäsi niin lähelle hyppyä että huhhuh..\nPisteet 180,5 + KP, sijoituimme 2/9. : )\nPaikkamakuuseen mennessä Kina oli ihan huuhaa. Oli jotenkin vaikea saada sitä kontaktiin, onneksi meni maaten kuiteski. Palkalle mentiin paikkamakuun jälkeen taas aika ripeää kyytiä. : D\nYksilöliikkeissä olin itse kauhean rento, ei jännittänyt juuri ollenkaan. Luotin vaan Kinaan että se kyllä osaa. Ja se osasi! Kokeesta jäi hyvä mieli. : ) Loppupalkalle meno taas lähti vähän käsistä, se kiljuminen oli kauheaa mutta Kinamaista. Kina kyllä tiesi olleensa aika hieno koska se hyppi taas tasajalkahyppyjä ilmaan. ❤ Mikko koki elämänsä järkytyksen kun pääsi (joutui) kuvaamaan meidän tokot. Lupasin leipoa jotain hyvää kiitoksena.. : D\n2 thoughts on “Rentoa tokoilua :)”\nsarianne on 15 lokakuun, 2013 12:47 pm said:\nHyvältä näytti! 🙂 Eikä nuo kaukojen vaihdot minusta mitenkään erityisen hitaat ole, eivät ainakaan pistäneet silmään. 🙂\nLea on 15 lokakuun, 2013 7:40 pm said:\nKiitti! Okei, no ehkä sitten musta vaan tuntuu siltä kun ei Kinkku pysty kauhean paljon nopeemmin noita tekemään kun joutuu ajattelemaankin välillä.. 😀 Treeneissä pystyy mutta se viretila on vaikea saada kokeeseen.. Saa nähdä mitä voivoi kaukoista tulee.. 😀


VEDEN HALLITSIJAT | Järki\nJos vesi jää seisomaan pellolle rankkojen sateiden jälkeen, on ojituksessa todennäköisesti ongelmia. Kuva Lasse Kylänpää.\nOjitus mahdollistaa tuottavan viljelyn\nMaailmaa uhkaa puhtaan veden pula. Vesivarat eivät jakaannu tasan. Säiden ääri-ilmiöiden yleistyessä ja pohjoisten napajäätiköiden sulaessa Suomesta on tulossa Euroopan vesipankki.\nMonella pellolla tämän pankin pääomaa on rankkojen syyssateiden jälkeen liikaa. Pahimmillaan vettä on niin paljon, että se tulvii ja syöksyy kohti vesistöjä kovalla vauhdilla. Se vie mennessään sekä kiintoainetta että valtavat määrät ravinteita.\nSuomalaisten peltojen ojituksesta on huolehdittava. Viljelijät hallitsevat peltojensa vesitaloutta. Se on järkevää, tuottoisaa ja ympäristöystävällistä.\nOjitus kannattaa suunnitella kokonaisuutena. Vaikka vesiongelma on globaali, tehdään ratkaisut paikallisesti. Veden hallinta on viljelyn edellytys.\nVeden valuntaa on järkevä säädellä. Se ei saa juosta liian lujaa vesistöihin, joihin suomalaispelloilta on aina lyhyt matka. Liika vesi on saatava pois pellolta, mutta sinne on myös tärkeä jättää sopiva määrä kosteutta. Muuten pelto saattaa vähäsateisena kesänä kuivua, eikä se jaksa tuottaa.\nViljelyä riivaa välillä liiallinen sadanta ja välillä taas riuduttava kuivuus. Maailman mittakaavassa käytetystä vedestä jopa 70 prosenttia menee kasteluun. Suomessa kastelu on arkea lähinnä erikoisviljelyssä. Kastelu on usein taloudellisesti kannattamatonta tai teknisesti mahdotonta.\nViljelijä ja ruuan tuottaja tarvitsee tietoa ja taitoa sekä tahtoa katsoa tulevaisuuteen.\nVeden kulutus ei ole vähentynyt maailmassa. Samaan aikaan, kun kuivuus kiusaa joitakin maita ja sen asukkaita, holauttelevat monet muut aika surutta vettä menemään. Yhdysvalloissa henkeä kohden laskettu vedenkulutus on yksi suurimmista maapallolla. Maailman keskiarvo on vain puolet siitä.\nSuomalaisen vesijalanjälki on kaksi kolmasosaa yhdysvaltalaisen vesijalanjäljestä. Etiopialaiset taas pääsevät vaivoin puoleen maailman keskiarvosta, kun ei ole mitä kuluttaa.\nVesijalanjälkeen lasketaan talousvesi, kasteluvesi sekä teollisten tuotteiden valmistukseen käytetty vesi. Vertailu ei ole aukotonta, eikä helppoa. Vesivaroihin vaikuttavat merkittävästi maantiede ja tuotantotekniikka.\nVettä ei voi haaskata. Sitä pitää taiten hallita.\nSININEN vesi on makeaa pinta- ja pohjavettä. Sadannasta 40 % muodostuu siniseksi.\nVIHREä vesi haihtuu kasvien kautta maaperästä. 60 % sadannasta muuttuu maaperän kosteudeksi.\nHARMAA vesi on saastunutta, likaantunutta, joka kuitenkin voidaan palauttaa vesikiertoon tietyin ehdoin.\nMonimuotoisuutta lisäävillä kosteikoilla säädellään vesien virtaa ja pidätetään ravinteita. Jouhisorsat viihtyvät rakennetussa kosteikossa. Kuva Mikko Alhainen.\nISKU 7, sivu 2: Vedellä ei saa olla kiire


Etelä-Suomen hiihtosuunnistajat kokoontuivat Kaitamoon - Sydän-Hämeen Lehti\nJaa: Sydän-Hämeen Lehti Julkaistu 12.2.2019 15:59 Urheilu, Uutisnostot\nMiesten pääsarjan voittanut Pirkkalan Hiihtäjien Eevert Toivonen jatkoi voittoputkeaan Veikko\nHakulisen hiihtorasteilla. Kuva: Toni Venäläinen.\nValkeakosken Hakan viikonlopun hiihtosuunnistuskilpailut keräsivät Pälkäneen Kaitamoon kolmisensataa kilpailijaa ja katsojaa molempina päivinä. Sateesta huolimatta maaliin saatiin tyytyväisiä, kaikkensa antaneita suunnistajia.\n– Ratoja ja urastoja pidettiin haastavina. Erityisesti kiitosta saivat vanhempien sarjojen radat, kertoo kilpailujen ratamestari Aaro Aho.\nKilpailut kokosivat harrastajia kaikista ikäryhmistä – sarjoja oli 11-vuotiaista 85-vuotiaisiin. Kisojen osanottajamäärältään suurin sarja oli H 70, jossa lauantaipäivänä oli 30 osanottajaa. Naisten ja miesten pääsarjoissa osanottajia oli kummassakin toistakymmentä. Lajin kärkinimiä ei kisoissa kuitenkaan nähty, sillä lajin EM-kisoja käydään parhaillaan Turkissa.\nViikonlopun kilpailut olivat seuratalkoilun voimannäyte. Mukana järjestelyissä oli viitisenkymmentä talkoilijaa. Paikalle saapui myös mukavasti katsojia. Radan loppuosan etenemistä pystyi hyvin seuraamaan kolmenkin rastivälin ajan, mikä sai katsomaan tulleilta kiitosta. Viimeiset rastit kierrettiin kisakeskuksen viereisellä pellolla, josta kaarrettiin tiukkaan ylämäkeen loppusuoralle.\nLauantaina kilpailtiin keskimatkan kansalliset kilpailut ja sunnuntaina ratkottiin lisäksi Hämeen aluemestaruudet. Palkinnot jaettiin yhteiskilpailun perusteella. Sunnuntaina palkittiin myös paikalle saapuneita maanomistajia.\nPääsarjojen kokonaiskilpailun tulokset:\nMiehet: 1) Eevert Toivonen Pirkkalan Hiihtäjät 1.31:26, 2) Kare Kaskinen Ulvilan Ura 1.42:15, 3) Lauri Linnainmaa Kyrös-Rasti 1.43:21.\nNaiset: 1) Liisa Nenonen SK Vuoksi 1.20:46, 2) Mervi Pesu Rajamäen Rykmentti 1.23:09, 3) Mira Kaskinen Ulvilan Ura 1.24:29.\nKisaisäntä Jarmo Aho.\nSunnuntain lähdön tunnelmaa.\nLue lisää aiheesta: aaro aho hiihtosuunnistus\nPälkäneen Kaitamossa kisataan 9.–10. helmikuuta kahdeksannettoista Veikko Hakulisen hiihtorastit. Kilpailuihin odotetaan noin 300 hiihtosuunnistajaa molemmille päiville. Sunnuntaina ratkotaan lisäksi Hämeen aluemestaruudet keskimatkalla.\nAikuisten ja nuorten pitkän matkan SM-suunnistuksista Mikkelin Neitvuorelta Valkeakosken Hakaa edustava Aaro Aho täydensi palkintokaappiaan hopealla.


Eläinlääkärin vinkit: Kesä eksoottisen lemmikin kanssa - Evidensia Eläinlääkäriasemat\nKesästä nauttivat niin ihmiset kuin eläimet – ainakin silloin, kun omistaja osaa ottaa huomioon lemmikkinsä yksilölliset tarpeet.\nPienten lemmikkieläinten hoitoon perehtynyt eläinlääkäri Pilvi Lassila kertoo, miten omistaja voi taata marsulle, kanille, fretille tai muulle pieneläimelleen turvallisen kesän.\nLämpöhalvaus uhkaa pikkulemmikkiäkin\nKissojen ja koirien lämpöhalvauksista puhutaan paljon, mutta myös muut lemmikkieläimet ovat pienen kokonsa vuoksi erityisen alttiita lämpöhalvaukselle. Se uhkaa, mikäli ympäristön lämpötila on korkea, eikä eläin pääse varjoon tai saa juoda riittävästi. Auto voi kesäkuumalla koitua myös pienen lemmikin kohtaloksi. Paras matkustusajankohta onkin aikaisin aamulla tai myöhään illalla. Suljettuun, pysäköityyn autoon ei saa jättää kesäkuumalla mitään eläintä.\n– Frettien, kanien ja marsujen kyky haihduttaa lämpöä on vielä koiraa ja kissaakin heikompi, koska ne eivät pysty hikoilemaan tai edes läähättämään kunnolla, kertoo pienten lemmikkieläinten hoitoon perehtynyt eläinlääkäri Pilvi Lassila.\nLämpöhalvauksen oireita ovat hengittäminen suu auki, tiheä, pinnallinen ja työläs hengittäminen, kuolaaminen, heikkous, väsymys ja haluttomuus liikkua. Eläin voi myös tuntua käteen kuumalta.\nMikäli oireet huomataan ajoissa ja niihin reagoidaan nopeasti, lemmikki voi toipua lämpöhalvauksesta täysin. Tärkeintä on siirtää eläin varjoon ja raittiiseen ilmaan. Pieneläintä ei tule kastaa veteen, sillä se voi aiheuttaa kohtalokkaan sokkitilan. Sen sijaan eläin pyritään viilentämään sumuttamalla viileällä vedellä tai käärimällä se kosteaan pyyhkeeseen. Jos eläin on hyvin tajuissaan, sille voi juottaa varovasti vettä.\n– Pahimmillaan lämpöhalvaus johtaa hoidosta huolimatta kuolemaan, joten mikäli eläimen viilentäminen ei tuota nopeasti tulosta, on lemmikki toimitettava viipymättä eläinlääkärin vastaanotolle.\nLämpimien säiden myötä monet jyrsijät siirtyvät nauttimaan pihoilta poimittua tuoreravintoa ja ulkoilemaan. Tuoreravinnolla ruokkiminen on kesän alussa aloitettava pikkuhiljaa, jotta eläimen suolisto ehtii sopeutua ruokavalion muutokseen. Lämpimällä säällä tuoreruoka pilaantuu helposti, joten nahistunut ravinto on poistettava häkistä riittävän usein. Raikasta vettä tulee olla aina lemmikin saatavilla.\nMonet pienet lemmikkieläimet voivat ulkoilla joko häkissä tai valjaissa. Kaikkien ulkohäkissä olevien eläinten on päästävä säältä suojaan ilman, että ahtaus aiheuttaa nahistelua.\n– Ulkohäkin tulee suojata marsua tai kania pedoilta, auringolta, sateelta ja tuulelta. Kanit ovat innokkaita kaivajia ja kykenevät nakertamaan itsensä ohuen verkon läpi, mikä on syytä ottaa huomioon häkin suunnittelussa, Lassila muistuttaa.\nFretit ja kanit voivat tottua ulkoilemaan myös valjaissa. Osa lemmikeistä on kuitenkin niin arkoja, etteivät ne suostu liikkumaan ulkona lainkaan.\n– Pikkulemmikit eivät ole opetettavissa seuraamaan hihnassa koirien tavoin. Kaneille ja freteille suurinta iloa tuovat haistelu ja ympäristön tutkiminen, kenties kaivaminenkin.\nEksoottinen lemmikki ei mielellään matkusta\nKesälomasuunnitelmia tehdessä on aina pidettävä mielessä myös lemmikin hyvinvointi. Useille eläimille muutokset rutiineissa ja elinympäristössä ovat erittäin stressaavia – itse matkanteosta puhumattakaan. Pieneläimen kannalta paras vaihtoehto voikin olla hyvän ja asiantuntevan hoidon järjestäminen omassa kodissa, tutun ystävän luona tai luotettavassa eläinhoitolassa muun perheen matkustaessa kesällä pidemmälle.\n– Jos lemmikin ottaa mukaan esimerkiksi kesämökille, on turvallisinta kuljettaa se omassa tutussa kuljetuskopassaan. Kuljetuskopan tulee olla riittävän tilava ja antaa eläimelle näkösuoja, jotta arkakin lemmikki tuntisi olonsa turvalliseksi, Lassila summaa.\nVuodenajasta riippumatta lemmikin vointia on syytä seurata jatkuvasti. Kanit ja jyrsijät voivat alussa peittää oireitaan, ja usein ne ovatkin jo todella sairaita, kun omistaja huomaa muutoksen niiden voinnissa. Myös eläimen pieni koko voi aiheuttaa kunnon nopean heikkenemisen.\nEläinlääkäriasemamme palvelevat ympäri Suomen, kesälläkin. Katso lähimmän klinikkasi yhteystiedot ja aukioloajat


Pahoinpitely!!! | Tukinet\nKäyttäjä Snowangel aloittanut aikaan 30.08.2010 klo 02:43 kohteessa Aikuisen elämää\nKäyttäjä Snowangel kirjoittanut 30.08.2010 klo 02:43\nTapahtui viime perjantaina, olin yksin liikenteessä, koska ystäväni olivat töissä, ja yksi sairaslomalla, joten se on riskibeelia lähteä ulos yksin, niin kuin tiedän! Mutta kun ei saa seuraa,niin lähdin sitten.! Joten olin kapakassa, ja oli hauskaa seuraa, juttu lensi, ja yksi kundi ihastui minuun, sitten vain muisti meni poikki klo. 2.00. yöllä! Heräsin kotoa 12.00.päivällä, käsi rikki (oikea) ja sekä musta turvonnut silmä, juoksin peiliin katsomaan! Järkytys kova, en muistanut mitään, kuka oli pahoinpidellyt,miksi, mistä kaikki alkoi!!! Ystäväni tuli, joten menin heti lääkäriin, he kuvasivat kädet, se oli revähtänyt pahasti, sain tukisiteen, ja hän vain määräsi kipulääkkeet! Menin ystäväni luokse kahville, joka oli todella vihainen siitä mitä mulle tapahtui, ja mä olin shokissa! Kaikki muut oli tavarat tallessa, paitsi i pod varastettiin ihka uusi(190)arvoinen. Mutta olin hengissä, olisi voinut tapahtunut pahemmin! Menin kapakkaan samana päivänä tilannetta selvittämään että mitä on tapahtunut, baarimikko sanoi mulla ihan eri kertomuksen, mitä ovimies sanoi mulle tänään, sitten selvisi enemmän! Ovimies sanoi että mut oli huumattu, ja etsitty ulkoa käsin, ja väkivaltaa käytetty! Joten aika paskana olo, syytän itseäni, miten luotettava ja tyhmä olin taas, se kokemus ei riittänyt kun tammikuussa minut huumattiin, ja käytettiin seksuaalisesti hyväksi, mutta nyt vain turpaan kovalla kädellä ja ryöstö! Mitä hemmettiä, mulla taas kuppa ei pysy,perässä onko mussa vika, olenko kävelevä katastrofi,jolle vain tapahtuu, joten mä en voi mennä mihinkään yksin, koska maailma on täynnä vain hulluja, ei tässä vain muuten pärjää!Nyt olen sairaslomalla, koska oikea käsi ei toimi, en pysty otetta pitämään, huomenna menen palaveriin, ja hävettää, mustasilmä ja ravintolapäälikkö rupee taas mussuttamaan, että mulla on jotain tapahtunut! Sitten menen poliisiasemalle, ja nostan rikosilmoitukse, ja sitten pohjolaan! Sellainen päivä, nyt tuntuu että mä en jaksa, tää vain paska ei lopu mun elämässään, tapahtuu vain uudestaan, ja mä pelkään että kohta mä en eläkkään!!! Ennen en pelännyt mitään, mutta nyt kun on haavoittunut niin monta kertaa, niin pelko iskee, mä pelkään itseäni, joten nyt mietin että meen koppaa puhdistaan terapiaan, koska mä en jaksa yksin mun kokemuksien kanssa!!!! Itsemurha ei ole ratkaisu mihinkään, mitä mietin huhtikuussa joka päivä, ja oli lähellä että olisin vahingoittanut itseään, mutta joku sanoi että nyt pitää vain ottaa päivä kerrallaan!!!\nOppiiko ihminen jotain joskus, tai ei koskaan?????\nKäyttäjä meebu kirjoittanut 30.08.2010 klo 20:12\nOlen pahoillani että olet joutunut kokemaan tuollaista! Kukaan ei ansaitse mitään noin rumaa kohtelua! Mistä se ovimies tiesi että sinut oli huumattu? Mistä hän tiesi tapahtuneesta? Ja miksi se baarimikko kertoi jotain muuta? Onko heillä tai jommalla kummalla heistä osuutta tapahtuneeseen? Toivon todella että tekijä saadaan vastuuseen! Terapiaan meno on hyvä asia. noin kauheaa kokemusta ei tarvitse käsitellä eikä kestää yksin. Muista myös tukeutua ystäviisi ja muihin läheisiisi. Mä olen myös joskus kokenut väkivaltaa, joten tiedän miltä sinusta tuntuu. Voit kirjoittaa minulle jos haluat jakaaa kokemuksia. Muista että tämä ei ole millään tavalla sinun syytäsi! Se joka pahoinpiteli sinut ja käytti hyväkseen, on sairas saastainen p..kakasa!!! Voimia sinulle! ja muista ettet jää yksin pahan olosi kanssa!\nKäyttäjä volvomies kirjoittanut 31.08.2010 klo 11:50\nKaipa olet tehnyt rikosilmoituksen??? niin voisi esim valvonta kameroiden tallenteesta\nlöytyä kuka teki mitä.\nOnneksi näitä ei tapahdu useasti mut kun kohdalle sattuu niin on kurjaa.\nMut vastaisuuden varalle .\nÄlä ole vahvassa humalassa.\nAlä jätä valvomatta ruokia ja juomia.\nAina olisi joku joka huolehtisi.\nVoi sitä yksinkin olla mutta maalaisjärkeä kun käyttää niin pääsee aika pitkälle.\nKäyttäjä Snowangel kirjoittanut 31.08.2010 klo 22:15\nTein, rikosilmoituksen heti maanantaina, ja poliisi rupee tutkimaan pahoinpitelyä(he katsovat baarin valvontakamerat sekä kuulustelee työntekijät) Luulen että, poke pelkää nyt että on henkilökunnassa on myöskin vikaa, koska tekijät odottivat minua ulkona, ja jos tapahtuma ei ole tapahtunut sisällä, niin jossain muualla, mihin mut on viety, ja pahoinpidelty, ja en edes tiedä miten tulin kotio! Olivatko ne heittäneet mut johki ojaan ja mä siitä kävellyt itse kotio! Tein vakuutuksen paperit(tapaturmavakuutus sekä multa varastettiin i pod, sekä rahaa lompakosta), vakuutus korvaa pienen osan siitä, mutta onhan se jotain! Nyt on neljäs päivä, ja silmäkulma on kipee, ihan keltaisenmusta/ olkapää on tosi kipee, kannan kantosidettä koko ajan, en voi oikeen tehdä mitään sillä!Vedän kipulääkkeitä naamaan. Sairasloma loppuu huomenna,joten työkunnos käsi ei ole, menen lääkäriin uudestaan, ja hän antaa koko loppu viikon saikkua, koska en voi työssäni nostalla yhtään mitään! Tunne on tosi huono, aluksi syyttelin itseäni aika pahasti, mutta ei se ole mun vika, olin yksin, ja joku pisti jotain lasiin, ja käytti tilannetta hyväksi, ja ei ketään oikeuta lyömään naista nyrkillä päin kasvoja ja rikkoa oikea käsi, ja tekijä oli mies, jos nyt ei useampi(luulen että on).Mutta opin numero yksi, en lähde yksin baarin enää, koska mä pelkään jos sattuu uudestaan jotain tälläistä, olen jo liikkunut yksin 4 vuotta...mutta nyt en enää, tyttökaverin otan mukaan! Olen varovainen ihmisten kanssa! Ainut mitä harmittaa, on että en pääse töihin, enkä pysty tekemään mitään tämän viikon, jotta käsi paranee kunnolla! Ja kiitän luojaa, että ei tapahtunut pahemmin, esim. joukkoraiskaus....ja onneksi mulla oli kuukautiset niin ei kukaan kajonnut muhun seksin merkeissä! Sen kyllä huomaa varmasti,aamulla, tuntuu varmasti alapäässä! Otan päivän kerralla, paranemisen suhteen! Ja yritän tässä henkisesti parantua myös, olla tapahtuneesta sinut ja itseni kanssa myös! Huomenna on uusi päivä ja parempi olo 🙂, kiitos tuestanne!!!\nKäyttäjä volvomies kirjoittanut 01.09.2010 klo 11:55\nJoo älä todellakaan syytä itseäsi ei syy ole sinussa sinä olit uhri.\nJa edelleen voit sinä yksinkin liikkua ja olla ravintolassa mut ikinä ei pidä jättää\nesim juomisia vartioimatta tai yksin pöytään ja yksin ei humalassa kannata lähteä\nesim kotia kävelemään menee taksilla sillä humalainen on helppo uhri ja jos on viellä\nlaitettu jotain aineita niin ei tajua mitään.\nMut onneksi olet selvinnyt pienin ruumiillisin vaurioin henkiset varmaan on raskaammat.\nIkävä kyllä suomikaan ei ole mikään lintukota mut on kummiskin turvallinen maa.\nMut kun kohdalle sattuu niin ei paljon lohduta.


Kalmot (Tulen ja Jään Laulu) - Karriviki\nKalmot (Tulen ja Jään Laulu)\n1.1 Pitkä Yö\n2 Kohtaamisia kalmojen kanssa\n2.1.1 Länsivartion kolmas partioretki, noin neljä kuukautta Länsivartion uudelleenperustamisen jälkeen\n2.2.1 Länsivartion neljäs partioretki, noin neljä kuukautta Länsivartion uudelleenperustamisen jälkeen\n2.2.3 Nissan pako\n2.3.1 Länsivartion ensimmäinen partioretki Surmansolan jälkeen, noin seitsemän kuukautta Länsivartion uudelleenperustamisesta\n3 Kohtaamisia Muukalaisten kanssa\n3.1 Valkoinen Neito\n3.1.1 Länsivartion ensimmäinen partioretki Surmansolan jälkeen, noin seitsemän kuukautta Länsivartion uudelleenperustamisesta\n3.2.1 Länsivartion toinen partioretki Surmansolan jälkeen, noin kahdeksan kuukautta Länsivartio uudelleenperustamisesta\nSuurten Sankarien Aikana, joidenkin mestarien mukaan kahdeksan tuhatta vuotta sitten, Pitkä Yö saapui maailmaan. Talvi joka kesti vuosia, jopa vuosikymmeniä ja sukupolvia. Aurinko ei koskaan noussut vaan ihmiset syntyivät, elivät ja kuolivat ikuisessa yössä. Eläimet nääntyivät ja kuolivat pakkaseen, eikä mikään pelto tai puu tuottanut satoa. Tuhannet kuolivat kylmyyteen ja tuhannet nääntyivät nälkään.\nPitkän Yön aikana kaukaisimmasta pohjoisesta, ikuisten jääkenttien maasta saapuivat Muukalaiset. Ne olivat kauniita ja kauhistuttavia olentoja, jotka ratsastivat kuolleilla hevosilla, taistelivat lasin terävillä miekoilla ja metsästivät ihmisriistaa koiran kokoisten jäähämähäkkien kanssa. Edes Metsän Lasten taikuus tai Ensimmäisten Miesten urheus ei niitä kyennyt pysäyttämään, sillä jokainen Muukalaisten surmaama mies, nainen tai lapsi heräsi uudelleen henkiin taistellakseen Muukalaisten riveissä.\nMuinaisen laulun, Päättynyt Yö, mukaan Muukalaiset ja kuolleiden armeija pysäytettiin vasta Aamunkoiton Taistelussa Yövartion toimesta. Taistelun jälkeen rakennettiin Muuri pitämään Muukalaiset loitolla ihmisten mailta ja ensimmäinen Yövartio jäi vahtimaan Muuria.\nKohtaamisia kalmojen kanssa\nLänsivartion kolmas partioretki, noin neljä kuukautta Länsivartion uudelleenperustamisen jälkeen\nPartiomiehet Ser Terrence ja Leto, sekä alokkaat Ulrek ja Denys jäljittivät kahta Kallometsässä liikkunutta villiä Surmansolan itärinteellä sijaitsevaan jääluolaan. Luolasta löytyi kaksi nuorta villimiestä, jotka oli suljettu paksusta jäästä muodostuneiden koteloiden sisään. Kun miehet vapautettiin jäästä ne vaikuttivat täysin kuolleilta, joskaan ne eivät olleet jäätyneet kivikoviksi vaikka luolassa oli selkeästi ainakin yöaikaan pakkasta. Näitä miehiä tutkittaessa ne yllättäen hyökkäsivät paljain käsin partiomiesten kimppuun tarkoituksena ilmeisesti kuristaa hengiltä ainakin Ulrek ja Leto. Miehet eivät vuotaneet verta, eivätkä välittäneet saamistaan vammoista ja lopulta partiomiehet joutuivat hakkaamaan niiden kädet ja päät irti. Kolme partiomiestä haavoittui taistelussa.\nJääluolassa tuhotut kaksi kävelevää kalmoa eivät vuotaneet verta, kokeneet kipua tai reagoineet saamiinsa vammoihin. Niiden irti leikatut raajat liikkuivat irrallaan ruumiista ja epämääräisten muistikuvien mukaan myös irti leikattu pää olisi ilmehtinyt. Joutuessaan kosketukseen avoimen liekin kanssa ruumiit ja niiden osat syttyivät tuleen kuivan puun lailla.\nLänsivartion neljäs partioretki, noin neljä kuukautta Länsivartion uudelleenperustamisen jälkeen\nPartiomiehet Ser Terrence ja Kyle, sekä rakentaja Eben ja alokas Denys jäljittivät Faldyrin tilalle Kallometsässä hyökännyttä villien osastoa. Löydettyään villien leirin, jossa Faldyr oli vankina paikalle saapui Faldyrin vaimo Nissa, joka oli kuollut ja herännyt henkiin. Tämän nähdessään villit pakenivat paikalta ilman taistelua ja Ser Terrencen johdolla epäkuollut Nissa otettiin kiinni ja sidottiin kahleisiin. Kuultuaan siitä mitä Nissalle oli tapahtunut Faldyr kauhistui kertoen "niiden olevan lähellä" ja "pakkasen tulevan pian" ja pakeni paikalta. Partiomiehet lähtivät kuljettamaan Nissaa kohti Länsivartiota kun lumimyrsky ja kova pakkastuuli iski ja niiden mukana paikalle tuli myös kolme kalmoa, jotka olivat aikanaan olleet villien sotureita. Kalmot eivät välittäneet siitä, että yhdeltä iskettiin kallo auki ja toinen seivästettiin keihäällä, mutta ne syttyivät tulee kohtalaisen helposti ja saatiin tuhottua polttamalla. Kaksi partiomiestä haavoittui taistelussa.\nKuten jääluolassa tuhotut kalmot nämäkän eivät vuotaneet verta, tunteneet kipua tai reagoineet saamiinsa vammoihin. Yhden kalmon pää halkaistiin ilman, että se hidastui. Joutuessaan kosketuksiin avoimen liekin kanssa ruumiit syttyivät tuleen ja paloivat hyvin. Kalmoksi muuttunut Nissa vastusti vangitsemisyrityksiä, mutta ei tilaisuuden tullessakaan hyökännyt tai yrittänyt vahingoittaa partiomies Kyleä tai Ser Terrenceä. Päin vastoin Ser Terrencen haavoituttua taistelussa uita kalmoja vastaan Nissa auttoi Ser Terrencen pystyyn ja auttoi tätä pakenemaan lähestyvää myrskyä.\nNissan ruumis tuotiin Länsivartiolle tutkimuksia varten. Eräänä yönä useita viikkoja myöhemmin Nissa heräsi uudelleen jää-arkusta, jossa häntä oli säilytetty ja vaelsi Länsivartion lähistöllä olevaan Jumallehtoon. Nissa oli kaivertanut auki lehdon lumopuiden silmät ja tuntui ymmärtävän puhetta ainakin jossain määrin. Ser Terrence ja partiomies Kylen kertoivat Nissalle, että hänen miehensä tuskin haluaisi nähdä vaimoaan kuolleista heränneenä ja tarjoutuivat auttamaan Nissan haudan lepoon. Pukeuduttuaan ensin hautajaisia varten ja kammattua hiuksensa Nissa käveli itse rovioon ja tuhoutui.\nNissan ruumis oli ollut säilytyksessä useita viikkoja, jonka aikana ruumis ei ollut missään vaiheessa ryhtynyt mätänemään tai hajoamaan. Ruumis oli koko ajan säilynyt äskettäin kuolleen näköisenä, eikä ollut myöskään kangistunut normaalilla tavalla. Toisen kerran herättyään Nissa tuntui edelleen tunnistavan henkilöitä, eikä ollut vaarallinen aikaisemmin ystävällismieliseksi kokemiaan Yövartion veljiä kohtaan. Herättyään Nissan ruumis oli liikkunut sulavasti eikä vaikuttanut jäätyneeltä, mutta hohkasi silti kylmää ilmaa ympärilleen.\nLänsivartion ensimmäinen partioretki Surmansolan jälkeen, noin seitsemän kuukautta Länsivartion uudelleenperustamisesta\nPartiomies Ulrek, Rakentajat Kilbert ja Eben, sekä Verokuntamies Rikkar seurasivat Kivikalan heimon jälkiä Kallometsässä ja kuulivat yhden puron läheisyydestä puun hakkaamisen ääniä. Tutkiessaan äänen lähdettä he löysivät lähiaikoina käytössä olleen piilopirtin, jonka pihapiirissä työskenteli kalmo pilkkoen takkapuita ja kasaten niitä pirtin seinustalle. Kalmo ei osoittanut kiinnostusta Yövartion miehiä kohtaan, vaan tuntui olevan täysin upottautunut työhönsä. Yövartion miehet päättivät tuhota kalmon, joten he kaatoivat sen maahan, leikkasivat sen raajat ja pään irti ja polttivat ruumiin pihalle rakennetussa kokossa. Piakkoin ruumiin polttamisen jälkeen sää muuttui yllättäen ja aikaisemman tihkusateen korvasi kova viima, nopeasti voimistuva pakkanen ja lumisade. Yövartion miehet linnoittautuivat yön ajaksi piilopirttiin. Yön aikana kolme miekoilla ja kilvillä aseistettua kalmoa yritti hyvin määrätietoisesti tunkeutua piilopirttiin sisälle. Kalmot yrittivät murtaa oven, kiivetä katon kautta sisään, kaivautua maalattian alta ja jopa murtaa oven saranapuolelta. Yövartion miehet onnistuivat kuitenkin torjua kaikki yritykset. Lopulta yksi kalmoista käveli pihalla olevan rovion jäänteisiin, sytyttäen itsensä tarkoituksellisesti liekkeihin ja syöksyi päin pirttiä yrittäen sytyttää talon tuleen. Yövartion miehet joutuivat hetkeksi poistumaan talosta, mutta onnistuivat sammuttamaan liekit ja pysäyttämään viimeiset kalmot. Kaksi Yövartion miestä haavoittui taistelussa.\nSamassa kohtaamisessa kohdatut kalmot toimivat hyvin eri tavoin. Puunhakkaaja oli lähes tahdottoman oloinen ja reagoi asioihin hitaasti tai ei laisinkaan. Kolme aseistettua kalmoa sen sijaan osoittivat kalmoille tyypillisen pelottomuuden lisäksi myös poikkeuksellista älykkyyttä ja itsepintaisuutta yrittäessään etsiä reittiä sisälle taloon. Lopulta yksi kalmo oli valmis uhraamaan itsensä liekeissä savustaakseen Yövartion miehet ulos pirtistä. Pidempään kuolleina olleiden ruumiiden tavoin kalmojen luut ovat alkaneet kalkkiutumaan ja kovettumaan, joten niiden raajojen katkominen on merkittävästi vaikeampaa, kuin tuoreiden ruumiiden tai vielä elävien olentojen.\nPartiomies Ulrek, Rakentajat Kilbert ja Eben sekä Verokuntamies Rikkar näkivät piilopirtillä kolmen aseistetun kalmon mukana paikalle saapuneen pitkän, kauniin naisolennon. Olento oli pitkä ja kaunismuotoinen. Sillä oli lumenvalkea iho, pistävän siniset älykkäät silmät ja sen huulet, kynnet ja hiukset olivat sinertävän harmaat kuin talvisen järven jääpinta. Olento oli pukeutunut hyvin kauniisti kirjailtuun tumman siniseen mekkoon ja runsaisiin koruihin. Sen vaatteet kiiltelivät valossa aivan kuin ne olisi kudottu hiuksenhienoista jääpiikeistä ja koristeltu pakkaslumella. Korut olivat kuin jäisiä kristalleja joiden pinnalla oli huurteesta ja jäätyneistä vesipisaroista tehtyjä kuvioita. Naisolennon saapui paikalle, katseli hetken Yövartion miehiä ja poistui sitten. Yön jälkeen pakkanen oli poistunut ja vesisade oli sulattanut lumet paikalta, lukuunottamatta naisen jalanjälkiä jotka olivat vieläkin jäätä.\nKalmojen taustalla on olento tai olentoja jotka vaikuttavat jo ensisilmäyksellä ylimaallisilta ja älykkäiltä. Naisolento ei puhunut tai elehtinyt mitenkään, mutta sen pelkkä olemus vaikutti niin voimallisesti, että Partiomies Ulrek koki lähes pakottavaa tarvetta seurata olentoa öiseen, pakkasviiman piiskaamaan metsään. Ulrek joutui pakenemaan paikalta ennen kuin houkutus kävisi liian suureksi ja oli selkeästi järkyttynyt kohtaamisesta. Myös Rakentaja Eben koki olennon läsnäolon niin voimakkaasti, että hänellä oli vaikeuksia ajatella selkeästi ja saada itsensä liikkeelle.\nLänsivartion toinen partioretki Surmansolan jälkeen, noin kahdeksan kuukautta Länsivartio uudelleenperustamisesta\nPartiomiehet Terence, Kyle ja Ulrek, Rakentajat Beorn ja Kilbert sekä Verokuntamies Rikkar näkivät kolmen epäkuolleen hurjasuden kanssa liikkuneen pitkän, turkiksiin käärityn ja sarvilla varustetun mieshahmon kahteen eri otteeseen. Olennon kasvoja tai ihoa ei nähty, mutta sen silmät olivat jäänsiniset ja olento itse oli yliluonnollisen vahva ja nopea. Olento jahtasi peuroja ja myöhemmin yhtä Mustapeuran heimoon kuuluvaa naista. Olento taisteli Yövartio miesten kanssa päästäkseen käsiksi naiseen, jonka kaapattuaan olento katosi metsiin. Se liikkui lumen ja jään pinnalla äänettömästi ja jälkiä jättämättä.\nKuten aikaisemmin havaittu Valkoinen Neito, Metsämiehen olemus oli jo ensisilmäyksellä vaikuttava ja ylimaallinen. Olento kommunikoi yhdessä kalmosusien kanssa äänillä, jotka kuulostivat murtuvan jään ääneltä. Kylmyys saapui ja poistui olennon mukana ja sen jäiset aseet läpäisivät puuta, kiveä ja jopa metallia luonnottoman hyvin. Teräksiset aseet eivät tuntuneet vaikuttavan olentoon kovinkaan hyvin ja Ulrekin kirves jopa rikkoutui hänen lyödessään olentoa. Olento tuntui olevan hyvin keskittymään yksittäisen "saaliinsa" jahtaamiseen ja taisteli muiden kanssa lähellä raivatakseen häriöt tieltään.\nRetrieved from "https://www.kurry.fi/viki/index.php?title=Kalmot_(Tulen_ja_Jään_Laulu)&oldid=6048"


Kamalat matkakokemukset - Tarinoita Maailmalta\nNew Yorkin matkasta mainitsin, että se oli kerrassaan harvinaisen onnistunut matka kokonaisuudessaan, oikein malliesimerkki. Se, että kaikki sujuu kuin rasvattu eikä mikään mene pieleen koko reissulla on minun kokemuksen perusteella aikamoisen harvinaista. Esimerkkejä siitä, että jokin menee pieleen on kyllä riittämiin (kartan unohtaminen autoon metsän keskelle vaeltamaan mennessä, anyone?) .\nMatkabloggaaja tovereideni Leenan ja Jennin kanssa jutskatessa tuumittiin, että tämmöisiä tarinoita on kyllä varmasti muillakin – ja siitä se idea sitten lähti 😉 Eli ensi maanantain Twitterin #matkachat on omistettu niille seikkailuille, jotka eivät menneet niin kuin Strömsössä; niille matkoille ja mokille, joita ei enää koskaan haluaisi toistaa; sekä niillekin reissuille, jotka olivat suoraan sanottuna aivan perseestä.\nEnnustan hersyvän naurettavaa matkachattia, jossa myötähäpeä ja matkakiukku kukkivat – Nyt jos koskaan kannattaa kyllä tulla linjoille ainakin salakuuntelemaan millaisia huonoja matkakokemuksia meillä suomalaisilla oikein on ollutkaan.\nOvatko torakat tuttuja? Onko kaikki lentoyhteydet olleet myöhässä? Onko hotelli ollut jotain ihan muuta kuin oli mainostettu? Maanantaina sekin selviää, tule mukaan!\nElämmekö vain työtä varten? Jos asut Pohjois-Amerikassa, vastaus...\nMatkailualan työt – Mitä ne oikeasti ovat?\nNiin monta syytä inhota Australiaa


Eduskunnasta: Silta kasvuun myös Kainuuseen - Kainuun Sanomat\nEduskunnasta: Silta kasvuun myös Kainuuseen\nKolumnit Julkaistu 14.9.2018 klo 06:00 | 2\nKirjoittaja on keskustan paltamolainen kasnanedustaja. marisanna.jarva@@eduskunta.fi\nSuomessa käynnissä olevaa työllisyyden kasvua kaivattiin pitkään. Muutos on tuonut samalla työvoimapulan ympäri maan.\nKainuu on yksi maakunnista, joissa työvoiman saanti on kaikkein haastavinta.\nKansallisten ratkaisujen lisäksi tarvitaankin valtion täsmäapua alueiden positiiviseen rakennemuutokseen. Tämä on samalla elinvoimapolitiikkaa, jota julkinen valta voi tehdä alueiden menestyksen mahdollistajana. Tätä myös suomalaiset valtiolta odottavat.\nYhtenä ratkaisuna Sipilän hallitus kokosi Esko Ahon selvitystyönä ”siltamallin”, jossa valtio ja alue sopivat osaajapulaan tarvittavista toimista.\nSiltasopimus koskee ratkaisuja työvoiman saatavuuden, tutkimus- ja kehitystoiminnan sekä koulutuksen ja tietopohjan lisäämiseksi. Alueen vetovoimaan vaikuttavat myös kansainvälisten osaajien houkuttelu, saavutettavuus, asumisratkaisut ja alueen tunnettuus, joiden vahvistamisesta sovitaan keinot.\nSiltasopimusta kokeiltiin Lounais-Suomessa, jossa on ollut etenkin laiva- ja autoteollisuuden kasvun myötä suuri pula työvoimasta. Malli on tuonut tuloksia ja osaajia alueelle.\nSiltamallikokeilusta päätettäessä pidin selvänä, että mallia on hyödynnettävä myös Kainuussa. Myös hallituksessa on todettu, että Kainuu tarvitsee erityistoimia omaan osaajapulaansa. Budjettiriihessä sovittiinkin, että siltamallia laajennetaan muille työvoimapulasta eniten kärsiville alueille.\nSiltasopimukset on laadittava vuoden loppuun mennessä ja toteutus aloitettava heti. Kainuu saa oman ”siltansa”, kun olemme rakennustyössä täysillä mukana.\nTyö- ja elinkeinoministeriö on jo asiassa liikkeellä. Syksyn aikana Kainuussa on koottava esitykset koulutuksesta ja muista toimenpiteistä yhdessä elinkeinoelämän, koulutuksen järjestäjien, kuntien ja aluekehitystoimijoiden kesken.\nSivistysvaliokunnan jäsenenä olen pitänyt esillä alueemme koulutustarpeita. Siltasopimus mahdollistaakin ammattikorkea- ja yliopistotason koulutusmäärien kasvattamisen sekä lisäresursseja ammatilliseen koulutukseen. Osaajien houkuttelemiseksi tarvitaan niin markkinointikampanjoita kasvukeskuksiin kuin toimiva joukkoliikenne maakunnan sisällä, Ouluun ja Helsinkiin.\nMeillä on mahdollisuus kokeilla uusia porkkanoita työvoiman houkuttelemiseksi. Malleja maailmalta löytyy verotuksesta tai muista tulijoille tarjottavista eduista.\nTyövoimapulan lisäksi esimerkiksi puunjalostus- ja metsäalalle on myös syntymässä merkittävästi lisää työpaikkoja. Tuleviin tarpeisiin on valmisteltava kattavat ja vaikuttavat ratkaisut. On Kainuun aika tehdä siltansa tulevaisuuden kasvuun.\nSiltasopimukset on laadittava vuoden loppuun mennessä ja toteutus aloitettava heti.\nNimetön 14.9.2018 08:08\nKeskitypä kitkemään koulukiusaamisen perinne Paltamossa.\nKiehimän seuduilta, vaalien alla, Maalaisliittolainen 14.9.2018 07:42\nHuudahduksia hylätyn maksuvapautustilan suopellon laskuojan seutuvilta vahvaan aamu- usvaan.\nSilmälääkäreitä vaikea saada Kainuuseen 15 minuuttia sitten\nKolumni: Mitä Kainuu voi naiselle tarjota? 18.02. | 20:30 | 4


Lyon 2021 - Suomi kisaa satokauden kulusta kumpuavalla teemalla - Bocuse d’Or Academy Finland\nMaailman arvostetuimman kokkikilpailun Bocuse d’Orin finaali järjestetään Lyonissa 26.-27.9. Suomi tavoittelee palkintosijoja viimeiseen saakka hiotuilla annoksilla ja visuaalisella teemalla, joka nostaa satokauden kulun ja pohjoiset raaka-aineet keskiöön.\nBocuse d’Or 2021 -finaali on käsillä. Kisat järjestetään Paul Bocusen kotikaupungissa Lyonissa, jossa Suomen joukkue parhaillaan valmistautuu maanantain 27.9. kilpailupäivään. Kilpailuja edeltävinä päivinä paljastetaan Suomen visuaalinen teema ja ajatukset annosten ja designin takana.\n– Visuaalisuus on teknisten taitojen ja maun lisäksi kokkikilpailujen ytimessä. Tällä tasolla kilpailtaessa kaiken täytyy osua kohdalleen. Visuaalinen teema sitoo koko suorituksen yhteen annoksista suunnittelijoiden luomiin tarjoiluvateihin ja menukorttiin saakka, taustoittaa Eero Vottonen, Suomen tuomari ja Bocuse d’Or Team Finlandin presidentti.\nMikko Kaukosen ja Anni Peräkylän kilpailuruoat esitellään tuomaristolle köynnösmäisen, luonnosta ammentavan ilmeen tukemana. Suomen joukkueen ilmeen on luonut Art Director Merja Jaskara.\nEnsimmäinen kilpailukokonaisuus tarjoillaan take away -laatikosta, joka edustaa suomalaista puhdaslinjaista suunnittelua ja taidokasta koivuvanerin työstämistä. Laatikoiden perustana on Iittalan Vakka-laatikko, josta suunnittelija ja pakkausten asiantuntija Heidi Uppa on työstänyt toimivan take away-kokonaisuuden kylmä- ja lämminelementteineen. Toinen kilpailutehtävä esitellään tuomaristolle uniikilla ja teemaa toistavalla suurella tarjoiluvadilla, jonka on suunnitellut ja toteuttanut suunnittelija Laura Meriluoto.\nIlmeen keskiössä ovat asteittain avautuvat kukkanuput.\n– Kukkien avautuminen vie ajatukset raaka-aineiden alkulähteille, syksyn sadon perustalle. Samalla avautuminen on saanut syvempiä merkityksiä tässä ajassa, jossa maailma vähitellen avautuu, ravintolat saavat toivottavasti vihdoin toimia normaalisti ja myös Bocuse d’Or -kilpailut voidaan järjestää Lyonissa yleisölle, kuvailee yhdistyksen toiminnasta ja kilpailujen viestinnästä vastaava Promotion Manager Mari Cadaut.\nSuomi kilpailee Bocuse d’Or -finaalissa maanantaina 27.9. Kilpailusuoritus alkaa Suomen aikaa klo 10.18, take away -tehtävä valmistuu klo 15.13 ja tarjoiluvati esitellään tuomaristolle klo 15.48.\nSuomen kilpailuannokset, take away -laatikko ja tarjoiluvati julkaistaan maanantaina.\nKilpailuja voi seurata striiminä osoitteesta www.bocusedor.com


Kirjoittaja Aihe: The Walking Dead (Luettu 4372 kertaa)\n« : Huhtikuu 24, 2012, 16:26:32 »\nThe Walking Dead on vuodesta 2010 asti tuotettu ja esitetty post-apokalyptinen draamasarja, jonka päähenkilönä hyörii Rick Grimesiksi nimetty apulaisseriffi, joka sarjan alkupuolella etsii kadonnutta perhettään huomattuaan yhteiskunnan hajonneen zombie-epidemian myötä. Viime sunnuntaista (22.4.2012) alkaen sarja on ruvennut pyörimään kotimaisellakin Foxilla.\nItse en ole nähnyt kuin tuon avausjakson, mikä perusteella sarja vaikuttaa hyvinkin katsomisen arvoiselta. Erikoisefektit ovat uskottavia, henkilöillä on karismaa ja aitoja tunteita ja draamapuoli on kutkuttavan mielenkiintoinen. Varsinkin Duanen lapsinäyttelijä teki hienon roolituksen.\nVs: The Walking Dead\n« Vastaus #1 : Huhtikuu 24, 2012, 16:53:46 »\nOlin ihan innoissani, kun huomasin tämän alkavan Foxilla ja katsoinkin sitten avausjakson. Olen kyllä useasti jo meinannut ostaa ykköskauden itellenikin, mutta pihiyttäni en ole viitsinyt. Avausjakson perusteella aion kyllä katsoa loputkin, vaikuttaa tosi koukuttavalta. Tämä tosin alkoi ihan samanlailla kun 28 päivää myöhemmin -elokuva, siinäkin mies heräsi sairaalasta ja huomasi maailman tyhjentyneen ihmisistä ja zombit tulleet tilalle. Silti uskon, että tällä sarjalla on vielä paljon annettavaa.\nTämä avausjakso jäi tosi ahdistavaan kohtaan, zombeja joka puolella and nowhere to go. Odotan jo sunnuntaita.\n« Vastaus #2 : Huhtikuu 24, 2012, 18:35:31 »\nLainaus käyttäjältä: Candily - Huhtikuu 24, 2012, 16:53:46\nReiluuden nimissä on muistettava, että 28 Päivää myöhemmin ja alkuperäisen Walking Dead sarjakuvan (mistä vetoa, että kukaan täällä ei tiennyt semmoisenkin olevan olemassa) ensimmäinen numero ilmestyivät suurin piirtein samaan aikaan.\n« Vastaus #3 : Toukokuu 07, 2012, 21:34:25 »\nKolme jaksoa olen nyt katsonut ja pidän kovasti. Zombieille aiemmasta elämästä jääneet heijasteet (kuten ensimmäisen jakson ovenkahvan remputus ja nallekarhun laahaus) on toteutettu loistavasti, vaikka ajoituksellista säätöä ehkä vähän vielä toivoisin. Lisäksi zombit ovat päiväsaikaan naurettavan uneliaita. Jännitetasoa kuitenkin nostetaan himpun verran joka kerta ja Rickin tutustuessa muihin selviytyneisiin matkansa aikana tuntuvat valinnat olevan entistä vaikeampia ja vaikuttavan yhä useampaan asiaan, kuten kuuluukin.\nToistaiseksi lempihahmoni on ehdottomasti Steve Yeunin roolittamasta Glennistä ehkä juuri tämän tietynlaisen avuttomuuden tähden. Korealaistaustaisena hän tuskin on aivan Dixonien suosikeissa ja tottuneena huolehtimaan vain itsestään hänelle varmasti kehkeytyy loistava kasvutarina.\nOnko kukaan pelannut sarjan nimikkotietokone/ -konsolipeliä? Kytkeytyykö se enemmän sarjikseen vai tv-versioon ja kuinka paljon alkuperäisessä juonessa pysytään kiinni?\n« Vastaus #4 : Toukokuu 07, 2012, 22:12:29 »\nLainaus käyttäjältä: Sab - Toukokuu 07, 2012, 21:34:25\nEn ole pelannut, mutta lukenut muutaman arvostelun. Peli sijoittuu sarjakuvan maailmaan, mutta ei ole adaptaatio sen tarinasta vaan pelaat täysin peliä varten luodulla hahmolla, joka kokee täysin omia "seikkailujaan" jotka eivät käsittääkseni kytkeydy sarjakuvan pääjuoneen mitenkään.\n« Vastaus #5 : Toukokuu 16, 2012, 20:24:55 »\nHmm! Olin ihan täpinöissäni kun huomasin että telkkarista tulee jokin troo zombie-sarja. Itse missasin tuon 28 päivää myöhemmin, mikä hamittaa nyt eikä oikeastaan edes kuulu aiheeseen, mutta niiin.\nTähän asti olen tykännyt. Näyttelijät ovat suht hyviä, kohtaukset ovat vaihtelevasti hauskoja tai uhkaavia - sarja tuntuukin kärsivän liian lievästä pelottavuusasteesta (voiko noin sanoa?). Juoni on ollut helppo arvata, siitä vähän miinusta ja kuten monessa zombie-riehumisessa tuntuukin olevan ongelmana myös tässä sarjassa tarina kärsii päämäärättömyydestä. Siis ainakin omasta mielestäni :D Ensimmäisissä jaksoissa etsittiin vaimoa mutta kun nyt sekin on löytynyt, mitäs sitten. Noh, en ole mitenkään perehtynyt juoneen sen syvällisemmin, kunhan tässä nyt auon päätäni 8D\nSen verran kiinnostava sarja on kyllä, että aion jatkaa seuraamista. Mukavaa vaihtelua kaikille vampyyrisarjoille tämä zombeilu 8)\n« Vastaus #6 : Toukokuu 18, 2012, 19:08:24 »\nLainaus käyttäjältä: Nimue - Toukokuu 16, 2012, 20:24:55\nJuoni on ollut helppo arvata, siitä vähän miinusta ja kuten monessa zombie-riehumisessa tuntuukin olevan ongelmana myös tässä sarjassa tarina kärsii päämäärättömyydestä. Siis ainakin omasta mielestäni :D Ensimmäisissä jaksoissa etsittiin vaimoa mutta kun nyt sekin on löytynyt, mitäs sitten. Noh, en ole mitenkään perehtynyt juoneen sen syvällisemmin, kunhan tässä nyt auon päätäni 8D\nHahmojen päämäärä on selkeä: selviytyminen. Ei mitään isoa mysteeriä, joka selviäisi sarjan mittaan tai viimeisessä jaksossa päihitettävää pahista\npaitsi kolmannella kaudella, jossa tulee esiintymään Governor\nvaan puhdasta selviytymistä maailmanlopun jälkeisessä maailmassa. Minä rakastan tätä piirrettä Walking Dead-sarjakuvassa (ja se näyttäisi siirtyvän ruudulle onnistuneesti) ja kaikissa muissakin zombie-tarinoissa, koska se saa kysymään "mitä minä tekisin?"\nAiemmissa viesteissäni olen puoltanut aika vahvasti sarjakuvaa ja totuus on, että sen on parempi (lukekaa se, nyt), mutta tämä tv-sarja on silti penteleen loistava tulkinta.\nEi haittaa yhtään, että hahmoja on jätetty pois ja lisätty tai, että juoni ei muutamia yhtäläisyyksiä lukuunottamatta ole yhtään sama. WD toimii parhainten, kun ei tiedä mitä odottaa, joten sarja on tälläiselle sarjisnörtille näin paljon nautinnollisempi kokemus.\nTunnelma on luotu hyvin ja tämä tosiaan tuntuu WD:n maailmalta, jota olen oppinut rakastamaan ja odotan innolla jokaista uutta jaksoa. Eniten pidän kuitenkin näyttelijöistä, koska jokainen on vakuuttanut minut pelkästään neljän ensimmäisen jakson aikana ja etenkin Andrew Lincoln oli nappiosuma Rickiksi.\nMyönnän myös, että sarja on tehdyt joitain asioita sarjista paremmin esim. kohtaus jossa Morgan ei kykene ampumaan zombieksi muuttunutta vaimoaan oli todella voimakas.\n« Vastaus #7 : Elokuu 13, 2012, 00:53:38 »\nOlen katsonut tästä nyt kaikki jaksot ja sarja on tosi koukuttava. Ainoa sarja jota tällä hetkellä seuraan telkkarista. Se on kamaluudessaan ja ahdistavuudessaan (maailma täysin "pilalla" jne) aivan älyttömän hyvä. En ole lukenut sarjakuvaa tms, joten siihen en osaa verrata. Sarjassa on myös jännä se, että vaikka onkin amerikkalainen pläjäys, ei näyttelijät ole perinteisen "hyvännäköisiä", vaan kaikki enemmänkin vähän kummallisen näköisiä. Toisaalta se taas ärsyttää, kun tuntuu että on väkisin etsitty omituisen näköisiä ihmisiä, jotta he näyttäisivät "tavallisilta".\nMinua ärsyttää Lori. Jotenkin niin typerä tyyppi. Vielä typerämpi ehkä kuitenkin on se niiden lapsi Carl. Pojalle kuitenkin voi antaa urpoiluja anteeksi, kun on vielä lapsi. Mutta Lorin tolloudelle ei ole sitäkään puolustusta. Lempparihahmot taas on Dale, ihan älyttömän hyvin bongaa kaikkia asioita ja sellaisen taidon omaavia ihmisiä oikeasti on (ja tämän päivän jakson ansiosta alkoi taas niin hemmetisti ärsyttää se Carl...) ja Daryl. Lori on jotenkin turhan oloinen tyyppi, ainoa hahmon pointti tuntuu olevan se, että Rickillä ja Shanella on joku josta tapella.\nMinusta sarja ei kärsi päämäärättömyydestä. Juurikin selviytyminen on se pointti ja joka jaksossa on tullut jokin uusi jännä käänne. Toki, jos katsoja tarvitsee välttämättä sen päämäärän jota odottaa, niin sitten voi olla enemmän ongelmaa. :)\n« Vastaus #8 : Marraskuu 12, 2013, 13:32:46 »\nMinä olen hiukan uudempi fani tälle sarjalle. Katsoin aikaisemmin jaksoja vähän sieltä sun täältä ensimmäisen ja toisen tuotantokauden aikana, mutta kun Fox alkoi pyörittää sarjan uusintoja, aloin katsoa sarjaa kakkoskauden puolesta välistä saakka ihan säännöllisesti. Ja koukkuunhan minä tietenkin jäin. Kolmannen kauden katsoin ihan kokonaan silloin ja yritän aina saada katsottua neljännen kauden jaksot ajallaan. En halua jättää jaksoja välistä.\nPidän sarjan hahmoista. Toisista enemmän ja toisista vähemmän. Lempihahmojani ovat Rickin lisäksi Michonne, Carl ja Glenn. Pidän myös Hershelistä aika paljon, vaikka hän alussa ärsyttikin minua. Nykyään on mukavaa kun hän on mukana. Tyyppi on niin älyttömän fiksu ja antaa aina hyviä neuvoja Rickille, kun tällä on joku heikko hetki. Carlista en aluksi välittänyt ollenkaan, koska hän oli minusta niin tylsä, mutta kolmannella kaudella huomasin että tyyppi on aika raju. :D Minä en ole koskaan pitänyt heikoista hahmoista, koska he ovat niin rasittavia inisijöitä, joten on hauskaa että Carlista tulikin badass loppujen lopuksi. :) Voin myös sanoa, että vihasin ihan alusta saakka Andreaa ja voin sanoa suoraan tuulettaneeni kun Michonne tappoi hänet. Onhan se aika julmaa sanoa niin, että on innoissaan jonkun kuolemasta, mutta minä en oikeasti sietänyt Andrean olemassaoloa. En edes silloin kun katselin satunnaisesti jaksoja. Myös Shane ja Lori olivat aika rasittavia. :/ Mutta eihän missään ole mitään järkeä, jos kaikki hahmot on ihania. Minusta ainakin tuntuu siltä. :D\nJa hmm, joo. Minä rakastan sitä kun tämä sarja ei koskaan jää junnaamaan johonkin kohtaan kymmenen osan ajaksi vaan juoni kulkee koko ajan sopivaan tahtiin eteenpäin. Ja kuten jenkkisarjoilla on aina tapana, osat loppuvat usein niin ärsyttävästi että on pakko katsoa seuraavakin osa. Niin kuin se eilinen uusi jakso. -.-' En malta odottaa sunnuntaita, kun tulee seuraava jakso. :3 Minua tosin ärsyttää se että olen jättänyt ne kaksi ekaa kautta katsomatta kokonaan. Pitänee käyttää Netflixin tutustumistarjous (0€/kk) sitten hyväksi ja Nanon jälkeen pitää sitten ihan kunnon The Walking Dead- maratooni.\n« Vastaus #9 : Lokakuu 22, 2014, 09:27:21 »\nAloitettiin veljeni kanssa tätä katsomaan tuossa loppukesästä ja ahmaistiin sitten parin kuukauden aikana kaikki neljä tuottaria. En ole pitänyt itseäni mitenkään herkkänä tai pelkurina, mutta tätä sarjaa katsoessa olen joutunut pitämään silmiä kiinni ties kuinka monta kertaa, sen verran lentää veri ja putoilee päitä.\nHahmoista alkuun pidin Andreasta (joo tiedän että monet on vahvasti eri mieltä) mutta kun kuvernööri tuli kuvioihin koko muija vähän lopahti. Rick on ihan ok, hetkittäisiä sekopään oireita lukuunottamatta. Kenenkään muun kuolemaa en toivonut niin paljon kuin Shanen, pikkuveljen kanssa suunnilleen hurrattiin kun siitä vihdoin päästiin. Sen sijaan Dalen kuolemasta on varmaan ikuiset traumat. Carl oli ensimmäisillä kausilla yksi turhuus, sitten siitä kehkeytyi lähes sarjan pahin sekopää (pikku-Shane), mutta tällä hetkellä Carl on yksi parhaista. Muuten tykkään kuinka Carolista on tullut myös badass, Darylista ei varmaan tarvitse mitään sanoakaan.\nOlin yllättynyt, että Fox alkoi näyttää vitoskautta saman tien kun se alkoi Jenkeissä. Terminus ei sitten ollutkaan ihan sitä mitä luulin. Onko joku muu seuraillut?\n« Vastaus #10 : Lokakuu 23, 2014, 00:01:02 »\nKesällä aloin katsoa ja siinä menikin sitten neljä kautta alle kahdessa viikossa :D Nyt katson vitoskautta. Tykkään tosi paljon!\nEn oikeestaan ees tykkää mistään zombijutuista tai kauhusta, minkä takia olin tosi epäileväinen tota sarjaa kohtaan ennenku aloin katsoa, mutta päätin kuitenkin katsoa mistä oli kyse kun olen kuullu niin paljon ylistystä siitä. Olin iloisesti yllättynyt, kun siinä se pääjuttu ei ollutkaan vain zombien tappaminen ja verilöylyt vaan keskitytään enemmän hahmojen kehitykseen, vaikeuksiin sopeutua apokalyptiseen maailmaan (esim. tyypit pitää zombeja vielä ihmisinä, ei nää vaaraa niissä) ja selviytymisen ongelmiin (ruoan ja tarvikkeiden yhä vaikeampi saatavuus yms) sekä hahmojen välisiin suhteisiin. Lisäksi käsitellään epäonnistumisia, umpikujia, ihmisten menettämistä (aika selviö), ei aina edes zombin puraisun tai raapaisun takia vaan vaikeiden valintojen kautta ja painavin perustein. Esimerkiksi se, kun neloskauden loppupuolella\nCarol ampuu Lizzien (olen kamala mut olen tyytyväinen koska se kakara oli tosi ärsyttävä\nHahmoista löytyy mulle sellasia, joista tykkään ihan hirveesti, sekä sellasia, jotka saa mut melkein repimään hiukset päästä. Ehdottomat lempihahmot tässä kohtaa ovat Daryl, Carol ja Michonne. Mulla ei ollut mitään hahmoa kohtaan minkäänlaisia ennakko-odotuksia (johtuen siitä etten tiennyt sarjasta mitään muuta kuin että siinä on zombeja), mutta vähitellen kiinnyin ensin Daryliin ja sitten Michonneen, koska onhan se aika hemmetin badass, ja siinä neloskauden aikana myös Caroliin.\nEhdottomat inhokit on Kuvernööri, Lori, Shane, Carl (nyt se on tosin vähän siedettävämpi) ja Andrea (Kuvernöörin aikana). Kuvernööri, argh. Pelkkä sen naaman näkeminen sai verenpaineen nousemaan kolmoskautta katsoessa. Lori oli alusta asti ärsyttävä, pitikö nyt mennä miehen parhaan kaverin kanssa säätämään... Sitten mies ilmaantuu paikalle elossa ja hyvinvoivana, hupsista vahinko kävi jo :D\nJos ei katsota hahmojen ärsyttävyyttä tai ei-ärsyttävyyttä, näyttelijävalinnat on osuneet mun mielestä täysin kohdalleen. Andrew Lincoln on juuri täydellinen Rick ja Norman Reedus on mahtava Darylina. Lisäksi Carolin näyttelijä (en nyt muista nimeä) on aivan upea roolissaan. Ja vielä pitää mainita: Kuvernöörin esittäjä David Morrissey on loistava! Hän on onnistunut kuvaamaan Kuvernöörin hulluuden ja sekopäisyyden tosi hyvin. Huomasi jo siitäkin kun täysin unohdin, että kyseessä on näyttelijä, vaan pidin katsoessa sitä ihan oikeana hahmonaan :D\n« Vastaus #11 : Marraskuu 02, 2014, 12:39:06 »\n« Vastaus #12 : Marraskuu 23, 2015, 11:16:06 »\nVieläkö jengi jaksaa katsoa The Walking Deadia? Itsellä on hiukan mennyt maku koko sarjaan, mutta silti edelleen katson "koska muutkin kaudet on tullut nähtyä". Miksei ne osaa ikinä lopettaa ajoissa, vaan täytyy jatkaa ja jatkaa?\n« Vastaus #13 : Marraskuu 23, 2015, 16:38:53 »\nVitos kautta jaksoin pari ekaa jaksoa katsoa, mutta siihen jäi. Kutos kautta en ole katsonut ollenkaan. Aiemmissa viestissäni mainitsemat heikkoudet ja kauneusvirheet alkoivat yksinkertaisesti ärsyttää liikaa. Tämä on kyllä valtava harmi, sillä lähdemateriaalissa olisi ollut kyltymättömästi potentiaalia.\n« Vastaus #14 : Marraskuu 23, 2015, 22:51:56 »\nMinä taas olen viimeisen vuoden sisään päässyt vasta oikein kunnolla sisään tähän sarjaan ja nyt se on melkein kiilaamassa tämän hetken lempisarjakseni, tai ainakin sarjaksi jonka jokaista uutta jaksoa odotan malttamattomalla kauhulla.\nVitoskausi oli vähän hajanainen, mutta niinhän hahmotkin olivat hajallaan. Näppärästi langat koottiin ja ryhmä saatiin kasaan ja uuteen turvasatamaan. Kutoskausi on ollut t o d e l l a hyvä, lähes joka jaksossa on saanut jännittää niin ettei yöunista tule mitään sen jälkeen.\nCarolin Assassins Creed tokassa jaksossa oli jotain eeppistä, tälläisten juttujen takia Carol on yksi suosikeistani. Kolmas jakso taas aiheutti minulle pahimman järkytyksen hetkeen, en muista kenen hahmon kuolema olisi shokeerannut yhtä paljon. Nyt viimeisin jakso onneksi toi takaisinmaksun, mutta kyllä tässä on eletty vaikeita aikoja epätietoisuudessa :D Pitäisi olla hyvä mid season finale ensi viikolla!\nSinänsä tämä sarja on epätyydyttävä, että hahmojen elämä on pelkkää selviytymistä, eikä mitään pysyvää saada rakennettua. Minusta olisi kiinnostavaa nähdä, kuinka yhteiskunta nostetaan jaloilleen ja ihmisten elintilaa laajennetaan, mutta hahmot viipyvät yhdessä turvallisessa paikassa aina korkeintaa tuotantokauden verran ja sitten aloitetaan taas alusta. Sarjan jännityselementin kannalta ymmärrän sen, koska juonen täytyy kulkea eteenpäin eikä se onnistu jos hahmot jumittavat tuottarista toiseen samojen muurien takana turvassa.\nErään Walking Dead tubettajan ansiosta tutustuin sarjiksiinkin, mikä oli melko uusi maailma kun aikaisemmin olen lukenut vain Aku Ankkaa sarjakuvamuodossa. Hieman ollut totuttelemista, mutta nekin imaisivat heti mukaansa. Pidän siitä, että sarja noudattaa pääpiirteittäin sarjisten juonta, mutta pidän myös monista muutoksista, jotka ehkä sopivat paremmin telkkariin. Miten Suomessa nämä sarjikset ilmestyy?


Moron kolumni: Kukin taaplaa tyylillään, mutta tämä kevät jää kaikille mieleen - Moro - Aamulehti\nMoron kolumni: Kukin taaplaa tyylillään, mutta tämä kevät jää kaikille mieleen\nMeneillään on kevät, jonka tulemme muistamaan. Kukin katselee näitä päiviä omasta näkövinkkelistään. Terapeutin työhuoneella huomaa, kuinka eri tavoin ihmiset luovivat eteenpäin kuormittavassa tilanteessa.\nYksi on jatkuvasti ärsyyntynyt ja puolustuskannalla. Hän viljelee sarkasmia ja hakee syyllisiä maailmansa muuttumiselle. Toinen linnoittautuu kotiinsa, kolmas suuntaa ammuntakurssille ja neljäs sulkee kaikki mediat ja elelee kuin mitään ei olisi tapahtunutkaan.\nViides puhuu taukoamatta kaikille, jotka vain jaksavat kuunnella. Hän seuraa lukuisia kanavia ja päivystää valppaana yökaudet. Hereillä ollessaan hän kuntoilee ankarasti, jotta olisi valmiina, kun totuuden hetki koittaa.\nKuudes hemmottelee itseään hampaat irvessä kellon ympäri, koska ”peli on kuitenkin jo pelattu”. Seitsemäs vuokraa pakettiauton ja suuntaa sumeilematta sinne, missä apua eniten tarvitaan. Kahdeksas pussittaa vaatteita, lahjoittaa pienistä pennosistaan hyväntekeväisyyteen ja sulloo säkkejä seitsemännen pakuun. Yhdeksäs lamaantuu ja hautoo maailman sekasortoa painopeittonsa alla.\nKymmenes kirjoittaa kolumnin yöpaita päällään ja horisee iltaisin kuvapuheluita suomenhevoselleen. Yhdestoista ei piittaa pätkääkään, vaan tilaa uuden unohduksen kulmakuppilassaan. Kahdestoista päättää vihdoinkin alkaa elää ja muuttaa Ivaloon, tunnustaa rakkautensa tai vaihtoehtoisesti haistattaa pitkät häntä vuosia simputtaneelle pomolle.\nKaikki nämä reagointitavat ovat perin inhimillisiä. Yksi hyödyllisimmistä selviytymiskeinoista on läheisiin tukeutuminen. Jollekin läheinen on hamsteri, toiselle Metson kirjaston täti. Aika monet muistavat nyt isovanhempiensa opetuksia. Yhtäkkiä varautumisesta ja säästämisestä on tullut taas hyväksyttyä. Kukaan ei enää irvaile pommisuojille, pappojen patteriradioille tai mummujen säilykkeille.\nArjen järkkyessä on luonnollista katsoa taaksepäin. Kun ihminen etsii rauhaa levottomassa maailmassa, mistä hän sen löytää? Isovanhempien viisaudesta tietenkin. Muisto turvan kokemuksesta rauhoittaa mielen ja ohjaa eteenpäin.\nKun suljen silmäni, voin palata mummulan pyhäpäivään. Aamuhartaus radiossa, pappa putsaa pönttöuunia, mummi kuorii perunoita kuorimaveitsi kilisten. Heitä ei enää ole, mutta rauhan he jättivät jälkeensä. Sotasukupolven henkinen perintö on tärkeä tasapainoa tuova voima juuri nyt.\nLeivän tuoksu tuo aina toivon paremmasta. Siksi minäkin työnnän taas tänään käteni taikinaan ja muistutan mummuni sanoin lapsiani elämän ehdosta. Silloin kun olet neuvoton, leivo vaikka pernalimppu. Kun pääsiäisleipä on valmis, näet arkesi jo vähän eri kantilta.\nKirjoittaja on tamperelainen psykoterapeutti ja toimittaja.


leirit – Kurun Kontiot\nTalvileiri ja sählyturnaus\nMäntän alueen partiolaisten sählyturnaus järjestetään Vilppulassa sunnuntaina 9.2. Lisätiedot ja ilmoittautumiset Tanjalle.\nSamalle viikonlopulle osuu Ylöjärven lippukuntien yhteinen talvileiri Lempiänniemessä 7.-9.2. Lisätiedot ja ilmoittautumiset Martille.\nAvainsanat: leirit, sählyturnaus


Alienware esitteli mekaanisen AW410K-pelinäppäimistön - Muropaketti.com\n26.06.2020 19:49 | Muropaketin toimitus\nAlienwaren uudessa AW410K-pelinäppäimistössä huomiota ovat herättäneet erityisesti sen medianäppäimet.\nAlienware on uusimmassa näppäimistössään luopunut täydestä arsenaalista medianäppäimiä, mutta jäljellä on kuitenkin kolme painiketta. Nämä ovat äänenvoimakkuutta lisäävät ja vähentävät painikkeet sekä mikrofonin mykistyksen painike. Vähäisempi määrä mediapainikkeita on toisaalta mahdollistanut pienemmän rungon näppäimistölle.\nAW410K tulee saataville Cherry MX Brown- tai Cherry MX Red -kytkimillä. Kyseessä on täysi 104 näppäimen malli, jonka ominaisuuksiin kuuluvat tyypilliset anti-ghosting, makro-ohjelmointi ja näppäimistön oma muisti makrojen tallentamiseen. RGB-valaistus on säädettävissä Alienwaren ohjelmiston kautta.\nNäppäimistössä on punottu kaapeli ja USB-läpimeno. Hintaa tulee 129 dollaria, joka kääntyy 114 euroon valuuttakurssilla. Ainakin yhdysvalloissa näppäimistö tulee myyntiin elokuun 4. päivä.